 RAIS Dk John Magufuli leo anaanza ziara ya siku tano visiwani Zanzibar, ambapo atashiriki Sherehe za Maadhimisho ya Miaka 56 ya Mapinduzi ya Zanzibar, zitakazofanyika keshokutwa katika Uwanja wa Amaan mjini Unguja.Rais Magufuli ambaye alikuwa mapumziko nyumbani kwake Chato Mkoani Geita, anaongoza na mkewe, Mama Janeth kwenye ziara hiyo visiwani Zanzibar.Taarifa ya Mkurugenzi wa Mawasiliano Ikulu, Gerson Msigwa imeeleza kuwa leo Rais Magufuli ataanza ziara hiyo ya kikazi, kwa kuweka jiwe la msingi la jengo la Idara ya Usalama wa Taifa Zanzibar.Kesho ataweka jiwe la msingi la Shule ya Sekondari ya Mwanakwerekwe iliyopo Mjini Magharibi, Unguja na atafungua hoteli yenye hadhi ya nyota tano ya Hotel Verde Azam Luxury Resort and Spa iliyopo Mtoni.